《题古木悬流图》
明代·唐文凤

苍峰万仞高，古木蟠危根。下有深涧壑，喷波悬流奔。

纡萦百千折，渟渊杳无垠。雪花乱飞洒，云气互吐吞。

峭崖束为峡，两山开作亹。太古冻冰积，四时寒雾昏。

枝僵蛟龙骨，皮皴苔藓痕。栋梁不见取，匠石谁与论。

独留镇空谷，岁月常永存。精神会元气，长养资厚坤。

岂知邓林产，而有遗材尊。滔滔东逝水，朝宗念君恩。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。